Ngohe Aromatawai: Kaitunu Kai Aotearoa

Paerewa Paetae Hauora 91685: Te whakaatu i ngā tikanga tuku iho o te kai taketake

Aronga: Hauora 1.2B v1

Whiwhinga: 4

Te Horopaki

Ko tāu mahi he āta whakarite i te kai taketake mō tētahi whakataetae tunu kai, pērā i Master Chef te āhua.

Ka whakamārama koe ki ngā kaiwhakawā o te whakataetae i ngā tikanga tuku iho i whakamahi ai koe ki te whakarite i ngā kai.

Ka aromatawaingia ō pūkenga whakamahi i ngā tikanga tuku iho hei whakarite kai taketake.

Kei wareware, me āta whakarite te roanga o te wā e tutuki pai ai ngā mahi katoa mō tēnei aromatawai.

Hei Mahi

Rangahaua, ākona, whakaharatauhia hoki ngā tikanga tuku iho e hāngai ana ki te kai taketake i kōwhiri ai koe ki te whakarite.

Whakamaheretia te kai hei whakarite māu.

Hei āwhina i a koe ki te whakarite i te kai, whakaarohia ēnei pātai:

* He tikanga whakarite e pā ana ki te kai taketake i kōwhiria e koe?
* He aha ngā whakaritenga o te kai taketake i mua i te tunu?
* Me pēhea nei te tunu i te kai taketake?
* He aha ngā rauemi hei kohi māu mō te tunu i te kai taketake nei?
* Nō hea ngā rauemi?
* Ka pēhea te taka i te kai taketake?

Whakaritea te kai, whakaaturia ki ngā kaiwhakawā. Mā kōrua ko tō kaiako e whakatau te āhua o te whakaatu. Hei tauira: i mua noa i te aroaro o te kaiako (ko ia tētahi o ngā kaiwhakawā), o ētahi atu rānei, ka hopukina rānei hei ataata, ka aha atu rānei.

**Taunakitanga: Hauora 91685 Kaitunu Kai Aotearoa**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka whakaatu i ngā tikanga tuku iho hei whakarite kai taketake.  Ka tutuki ngā whakaritenga e oti ai te mahi.  Hei tauira:  Kua whakaatu i ngā tikanga tuku iho e hāngai ana ki te kai taketake e whakaritea ana. | Ka tutuki ngā whakaritenga e oti wawe ai te mahi.  Hei tauira:  Kua oti te whakarite i ngā tikanga tuku iho e hāngai ana ki te kai taketake. | Ka whakaatu i ngā pūkenga tiketike e rite ana.  Hei tauira:  Kua tohunga te āhua o ngā tikanga tuku iho e hāngai ana ki te kai taketake kua whakaritea. |